ভার্জিনিয়া থ্রাল স্মিথ

**ভার্জিনিয়া থ্রাল স্মিথ** (১৬ আগস্ট, ১৮৩৬ – ৩ জানুয়ারি, ১৯০৩) ছিলেন একজন আমেরিকান শিশু অধিকার কর্মী। তিনি কানেকটিকাট অঙ্গরাজ্যের শিশু কল্যাণ নীতি সংস্কারে সাহায্য করেছিলেন এবং এই রাজ্যে প্রথম অবৈতনিক কিন্ডারগার্টেন প্রোগ্রাম প্রতিষ্ঠা করেছিলেন।

## প্রাথমিক জীবন
মেলিসা গ্রিসওয়াল্ড এবং হিরাম থ্রালের কন্যা স্মিথ কানেকটিকাটের ব্লুমফিল্ডে জন্মগ্রহণ করেন এবং সেখানেই বড় হন। তিনি সাফিল্ড ইনস্টিটিউট, হার্টফোর্ড ফিমেল সেমিনারি এবং মাউন্ট হোলিওক কলেজে শিক্ষালাভ করেন। ১৮৫৭ সালে ২১ বছর বয়সী ভার্জিনিয়া থ্রাল উইলিয়াম বি. স্মিথকে (১৮৩২-১৮৯৭) বিয়ে করেন। বিয়ের পর এই দম্পতি কানেকটিকাটের হার্টফোর্ডে চলে আসেন। ১৮৫৯ থেকে ১৮৭৪ সালের মধ্যে এই দম্পতির ছয়টি সন্তান হয়। তবে তাদের মধ্যে তিনজন শৈশবে ডিপথেরিয়া রোগে মারা যায়। তাদের ছেলে উইনচেল স্মিথ একজন সুপরিচিত নাট্যকার হিসেবে পরিচিতি লাভ করেন।

## দাতব্য কাজ
বিয়ের শুরুর বছরগুলোতে স্মিথ স্থানীয় দাতব্য সংস্থাগুলোর সাথে যুক্ত হন এবং সংবাদপত্রের জন্য ছোটগল্প লিখতে শুরু করেন। ১৮৭৬ সালে তিনি 'হার্টফোর্ড সিটি মিশন'-এর প্রশাসক নিযুক্ত হন। এটি ছিল একটি কংগ্রেগেশনালিস্ট দাতব্য সংস্থা যা দরিদ্রদের সেবা করত। স্মিথ হার্টফোর্ড সিটি মিশনের সেবার পরিধি বাড়িয়ে একে একটি আধুনিক সেটেলমেন্ট হাউসের মতো রূপ দেন। দরিদ্রদের স্বাবলম্বী করার ওপর স্মিথ বিশেষ জোর দিয়েছিলেন। প্রশাসক হিসেবে তার অন্যতম প্রথম কাজ ছিল একটি লোন ফান্ড বা ঋণ তহবিল তৈরি করা। এর ফলে আত্মসম্মানবোধ সম্পন্ন ব্যক্তিরা তাদের জরুরি প্রয়োজন মেটানোর জন্য সামান্য অর্থ সাহায্য পেতে পারতেন। এ ছাড়াও স্মিথ নারীদের সেলাই ক্লাস এবং রিডিং সোসাইটির মতো দক্ষতা বৃদ্ধির ক্লাসও চালু করেন।

১৮৮১ সালে স্মিথ হার্টফোর্ড সিটি মিশনে একটি অবৈতনিক কিন্ডারগার্টেন খোলেন। এটিই ছিল কানেকটিকাটের প্রথম অবৈতনিক কিন্ডারগার্টেন। ১৮৮৫ সালে তিনি কানেকটিকাট স্টেট লেজিসলেচারকে পুরো রাজ্যের সরকারি স্কুলগুলোতে কিন্ডারগার্টেন ব্যবস্থা চালু করার অনুরোধ জানান। বিলটি সর্বসম্মতিক্রমে পাস হয়েছিল।

১৮৯৩ সালে শিকাগো বিশ্ব মেলায় 'ওয়ার্ল্ড কংগ্রেস অফ রিপ্রেজেন্টেটিভ উইমেন'-এ স্মিথকে বক্তব্য দেওয়ার জন্য আমন্ত্রণ জানানো হয়। সেখানে দেড় লাখেরও বেশি মানুষ সেই লেকচার শুনেছিলেন। কংগ্রেস অফ উইমেন একটি বিশেষ পুস্তিকায় তার ভাষণটি অন্তর্ভুক্ত করে। তৎকালীন সময়ের বিচারে জাতীয় পর্যায়ে কিন্ডারগার্টেন এবং দরিদ্র শিশুদের জন্য বিশেষ তহবিলের দাবি ছিল বৈপ্লবিক। তিনি বলেছিলেন, "প্রতিটি অসহায় শিশুকে সততা ও নৈতিকতার সাথে বেড়ে ওঠার সুযোগ করে দেওয়া প্রতিটি সমাজের নৈতিক দায়িত্ব।"

১৮৮২ সালে স্মিথ 'স্টেট বোর্ড অফ চ্যারিটিজ'-এর সদস্য নিযুক্ত হন। তিনি বিভিন্ন দরিদ্র আশ্রয়কেন্দ্র বা পুওরহাউস পরিদর্শন করেন। তিনি লক্ষ্য করেন যে প্রায় ২,৫০০ শিশু অত্যন্ত নিম্নমানের এবং বিপজ্জনক পরিবেশে বসবাস করছে। স্মিথের আন্দোলনের ফলে ১৮৮৩ সালের মে মাসে একটি নতুন আইন পাস হয় যার মাধ্যমে শিশুদের জন্য অস্থায়ী আবাসস্থল স্থাপিত হয়। তবে এই ঘরগুলো শুধুমাত্র শারীরিক ও মানসিকভাবে সুস্থ শিশুদের জন্য বরাদ্দ ছিল, যা স্মিথের মতে একটি আংশিক বিজয় ছিল।

ইতিমধ্যে অবিবাহিত মায়েদের সাহায্য করার কারণে স্মিথ কিছু সমস্যার সম্মুখীন হন। তার বিরুদ্ধে বেবি ফার্মিং বা শিশুদের বাণিজ্যিক লেনদেনের অভিযোগ আনা হয়। অভিযোগগুলো কখনো প্রমাণিত হয়নি, কিন্তু ১৮৮২ সালে তাকে হার্টফোর্ড সিটি মিশন থেকে পদত্যাগ করতে বাধ্য করা হয়।

স্মিথ ১৮৯২ সালে 'কানেকটিকাট চিলড্রেন'স এইড সোসাইটি' গঠন করেন। তিনি ওয়েদারসফিল্ড এবং নিউইংটনে অসুস্থ ও পরিত্যক্ত শিশুদের জন্য আশ্রয়স্থল তৈরি করেন। নিউইংটনের সেই কেন্দ্রটিই পরে কানেকটিকাট চিলড্রেন'স মেডিকেল সেন্টারে পরিণত হয়। অন্যদিকে কানেকটিকাট চিলড্রেন'স এইড সোসাইটি বর্তমানে 'দ্য ভিলেজ ফর ফ্যামিলিজ অ্যান্ড চিলড্রেন' হিসেবে পরিচিত।

## মৃত্যু
ভার্জিনিয়া থ্রাল স্মিথ ১৯০৩ সালে হার্টফোর্ডে মারা যান। তাকে সিডার হিল সেমেট্রিতে সমাহিত করা হয়েছে।

## তথ্যসূত্র

বিষয়শ্রেণী:১৮৩৬-এ জন্ম
বিষয়শ্রেণী:১৯০৩-এ মৃত্যু
বিষয়শ্রেণী:আমেরিকান মানবাধিকার কর্মী
বিষয়শ্রেণী:আমেরিকান শিশু অধিকার কর্মী
বিষয়শ্রেণী:মাউন্ট হোলিওক কলেজের প্রাক্তন শিক্ষার্থী
বিষয়শ্রেণী:ব্লুমফিল্ড, কানেকটিকাটের ব্যক্তিত্ব
বিষয়শ্রেণী:সিডার হিল সেমেট্রিতে সমাধি (হার্টফোর্ড, কানেকটিকাট)
বিষয়শ্রেণী:১৯শ শতাব্দীর আমেরিকান ব্যক্তিত্ব
বিষয়শ্রেণী:১৯শ শতাব্দীর আমেরিকান নারী
বিষয়শ্রেণী:কানেকটিকাটের সমাজকর্মী
বিষয়শ্রেণী:আমেরিকান নারী মানবাধিকার কর্মী
বিষয়শ্রেণী:১৯শ শতাব্দীর মার্কিন ব্যক্তি
বিষয়শ্রেণী:১৯শ শতাব্দীর মার্কিন নারী
বিষয়শ্রেণী:মার্কিন মানবাধিকার কর্মী
বিষয়শ্রেণী:সিডার হিল সমাধিস্থানে (হার্টফোর্ড, কানেটিকাট) সমাহিত
বিষয়শ্রেণী:মাউন্ট হলিওক কলেজের প্রাক্তন শিক্ষার্থী